Od posljedica zadobivenih ozljeda u jučerašnjem potresu u Zagrebu preminula je 15-godišnja djevojčica.

Podsjećamo, ona je pronađena teško ozlijeđena u stanu u Đorđićevoj ulici i hitno prevezena u Kliniku za dječje bolesti u Zagrebu gdje su se liječnici borili za njezin život.

- Nažalost, unatoč svim naporima djelatnika medicinske službe, teško ozlijeđena djevojčica u jučerašnjem potresu podlegla je ozljedama. U ime Klinike za dječje bolesti Zagreb želimo izraziti iskrenu sućut roditeljima i obitelji - kazao je ravnatelj Klinike za dječje bolesti u Zagrebu prof. dr. Goran Roić.

Vaš preglednik ne omogućava pregled ovog sadržaja.

Zagreb je jučer pogodio niz potresa. U 6:24 sati potres bio magnitude 5,5 prema Richteru i intenziteta (MCS) VII. U 7:01 sati potres je bio magnitude 4,8 i intenziteta VI. Slijedio je zatim u 7:41 sati potres magnitude 3,4 i intenziteta IV-V. Ponovno se treslo u 8:11 sati kad je zabilježen potres magnitude 2,1 i intenziteta II-III.